SKRIFTLIG FORESPØRGSEL E-0668/03

af Giacomo Santini (PPE-DE) til Kommissionen

(6. marts 2003)

Om: De unge glemmes i den nye fælles landbrugspolitik

I den heftige debat om reformen af den fælles landbrugspolitik manglede de unge landmænds stemme. Ligeledes manglede der i det dokument, som Kommissionen udarbejdede, konkrete henvisninger til denne gruppe landbrugeres fremtidsperspektiver, problemer og forventninger.

Situationen er således stadig, at artikel 7 og 8 i forordning (EF) nr. 1257/1999(1) fastlægger de øverste grænser for støtten inden for rammerne af EUGFL. Dette betyder, at i stedet for loftet på 40 % af de støtteberettigede investeringer, der er fastlagt for normale landbrug, beløber støtten sig til 45 % for unge landmænd og 55 % for unge landmænd i de ugunstigt stillede områder.

Artikel 8 fastlægger det højeste beløb for etableringsstøtten til unge landbrugere til 25 000 EUR. Det er virkelig meget lidt, især med henblik på de forestående store reformer, hvis man skal give unge mennesker lyst til at gå ind i landbruget. Kan Kommissionen oplyse,

1. hvorfor der i udkastet til reform af den fælles landbrugspolitik ikke er et specielt kapitel om unge landbrugere?

2. om det er muligt at tilføje en ændring om ajourføring af artikel 8 i forordning (EF) nr. 1257/1999 i udkastet til reform, der i det mindste foreskriver en fordobling af etableringsstøtten, dvs. 50 000 EUR?

3. om det er muligt at indføje en ændring i udkastet til reform, således at støtten udtrykt i procent af de støtteberettigede investeringer forhøjes fra 45-55 % for unge landbrugere i ikke-ugunstigt stillede områder og for unge landbrugere i ugunstigt stillede områder fra 65-75 %?

4. om det er muligt at indføje en ændring i udkastet til reform, som ophæver ordningen vedrørende statsstøtte til direkte støtte til unge landbrugere fra medlemsstaterne og de lokale myndigheder?

(1) EFT L 160 af 26.6.1999, s. 80.

Svar afgivet på Kommissionens vegne af Franz Fischler

(3. april 2003)

1. I forordning (EF) nr. 1257/1999(1) findes der allerede et kapitel, som udelukkende omhandler unge landmænd (kapitel II). Kommissionen understreger, at der er indført betydelige forbedringer med Agenda 2000.

Her tænkes f.eks. på, at det højeste støtteberettigede beløb for etableringsstøtten og rentegodtgørelsen til unge landmænd er hævet med 66 %, dvs. en forhøjelse fra 15 000 til 25 000 EUR. Det højeste støttebeløb til investeringer i landbrugsbedrifter kan desuden hæves med 5 % for investeringer foretaget af unge landmænd op til fem år efter etableringen. For det tredje er der sket en betydelig forhøjelse af de højeste støtteberettigede beløb til førtidspensionering, der jo er en foranstaltning, som er en indirekte fordel for unge landmænd, fordi det frigør landbrugsjord, nemlig fra 10 000 til 15 000 EUR (+ 50 %), og medlemsstaterne kan gøre muligheden for at anvende denne foranstaltning betinget af unge landmænds etablering.

2. Som det fremgår af pkt. 1, er der allerede sket en betydelig forhøjelse for den indeværende programmeringsperiode. I henhold til artikel 52 i forordning (EF) nr. 1257/1999 kan medlemsstaterne tilbyde supplerende finansiering til godkendte foranstaltninger til udvikling af landdistrikterne. En sådan finansiering skal indberettes af medlemsstaterne og godkendes af Kommissionen som led i programmerne for udvikling af landdistrikterne.

3. I overensstemmelse med artikel 51, stk. 2, i forordning (EF) nr. 1257/1999 kan støtten til investeringer i landbrugsbedrifter for visse investeringstypers vedkommende overstige de i forordningen nævnte procentsatser. På grundlag af denne bestemmelse kan medlemsstaterne indføre en højere finansieringsprocent i deres programmer for udvikling af landdistrikterne, f.eks. for at opfylde unge landmænds behov for visse investeringstyper.

4. Kommissionen påtænker ikke at suspendere anvendelsen af statsstøtteordningen, fordi dette ville skabe en konkurrenceforvridning mellem landmændene i de forskellige medlemsstater.

(1) Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, EFT L 160 af 26.6.1999.